黄哲
费将军凯还歌
费侯佐国文且武，礼乐从容在军旅。
汉家卿相谁得如，云台功臣祭征虏。
王师转战下山东，大将平燕无限功。
复有奇兵专节制，将军同日度居庸。
居庸城边草初白，戎兵夜遁龙沙北。
长风吹沙铁山黑，贤王雕弓控不得。
组练如霜未倒戈，狼烽斥候通滦河。
将军洗兵河上波，马前双吹金哱啰。
英雄如公信无敌，据鞍归来亲草檄。
归来更唱平戎歌，燕然山头堪勒石。
忽忆去年驻阿城，仆忝微官曾送迎。
马头北去扫燕土，今日传闻朝玉京。
旌麾再入阿亭路，横槊赋诗肯相顾。
官桥一道野棠开，人道当时列营处。
东风二月江南春，露布先传到紫宸。
丹书铁券分茅土，愿尔功成过古人。